यह भी देखना जरूरी है कि अगर सभी मीडिया की पहुंच की तुलना की जाए तो आज भी सबसे अधिक पहुंच वाला मीडिया टेलीविजन है, जिसकी पचहत्तर फीसद हिस्सेदारी है। इसके बाद अखबार की उनतालीस फीसद, इंटरनेट और रेडियो में से प्रत्येक की उन्नीस-उन्नीस प्रतिशत और पत्रिकाओं की पांच फीसद हिस्सेदारी है, जबकि सिनेमा तीन फीसद तक अपनी भागीदारी रखता है। इसलिए अखबारों को टेलीविजन, आॅनलाइन मीडिया और सोशल मीडिया समेत रेडियो, सभी से बड़ी चुनौती है। भारतीय भाषा के पाठकों के लिए इंटरनेट और सोशल मीडिया अभी-अभी सुविधाजनक हुए हैं और इस क्षेत्र में तेजी से विकास हो रहा है। शायद यह भी एक कारण है कि भारतीय भाषाभाषी अब भी अखबारों पर ज्यादा निर्भर हैं और नए साक्षर होने वाले भारतीय भाषाभाषी भी अखबारों पर अनिवार्य रूप से निर्भर रह जाते हैं, लेकिन जिस तेजी से भाषा का तकनीकीगत विकास हो रहा है, उससे साफ है कि मौजूदा स्थिति ज्यादा समय तक स्थिर नहीं रह सकती है। इसलिए आने वाले समय के बदलाव को भांपते हुए, जरूरी है कि हिंदी और भारतीय भाषाओं के अखबार अपनी मजबूत स्थिति सुनिश्चित बनाने की दिशा में कदम उठाएं।